Skolelukninger er det store tema lige nu i flere midt- og vestjyske kommuner. Martin Gorritzen kæmper for, hans børns skole får lov at blive.

Martin Gorritzens børn går ikke i den folkeskole eller private skole, der ligger tættest på hans hjem. Børnene har mere end 15 kilometer i skole. Og det er et helt bevidst tilvalg. For på Gedsted Skole har familien fundet en mindre folkeskole, hvor der er tryghed og fokus på musik. Det er alt sammen noget, Martin Gorritzen og familien sætter pris på. Men fra sommeren 2024 kan det være slut. For Gedsted Skole, der ligger i Vesthimmerlands Kommune tæt på grænsen til Viborg Kommune, er nu blevet foreslået lukket. - Det er dybt frustrerende. Det, tror jeg, det er for alle forældre, siger Martin Gorritzen, som er næstformand i skolebestyrelsen på Gedsted Skole. Vil have en klar udmelding Skolen er en del af den spareplan, som forvaltningen har fremlagt. I planen er fem folkeskoler i Vesthimmerlands Kommune i fare for at blive lukket. Og selvom Martin Gorritzen altså ikke bor i Gedsted, vil det ærgre ham, hvis skolen lukker. Lige nu er der cirka 80 elever i skolen og 50 i det børnehus, som ligger på skolen. Begge dele risikerer nu at lukke. Og det vil ramme landsbyen hårdt, mener Martin Gorritzen. Han bor i Guldager nær Simested. Her er den lokale folkeskole lukket, og det ramte også handelslivet, fordi købmanden siden da også er væk. Han og Gedsted er derfor parate til at kæmpe for, at skolen skal overleve. Ved et borgermøde tirsdag aften kommer flere lokalpolitikere og fortæller om baggrunden for de mulige besparelser. Og her håber Martin Gorritzen at blive klogere. - Jeg vil gerne have, de melder klart ud, så borgerne har en mulighed for at vurdere, hvor er vores byrådspoilitikere i den her snak? Hvad mener de egentlig reelt? Udvalgsformand: Ked af at udtale mig Inden mødet talte TV MIDTVEST med udvalgsformand Inger Nielsen (V). Hun er ikke meget for at svare på, om hun mener, man bør lukke skolen i Gedsted. - Det vil jeg være ked af at udtale mig om nu. Vi har bestemt i udvalget, at vi hører, hvad borgerne siger, og så sætter vi os sammen og ser, hvordan vi kan løse opgaven, siger formanden for børne- og familieudvalget. Hun tvivler dog på, at kommunalpolitikerne beslutter sig for, at alle de fem skoler, der er i spil til at lukke, bliver lukket. - Jeg tror faktisk ikke, det er realistisk, siger hun. Gedsted danser på spærregrænsen I Vesthimmerlands Kommune har man ellers for år tilbage vedtaget, at skolerne skal have 80 elever i 0. til 6. klasse. Ellers er de i spil til at blive lukket. Det er den skæbne, Gedsted nu risikerer at lide. For lige nu ligger man lige omkring den spærregrænse. Grænsen er dog ikke så firkantet, at skolen automatisk lukker, hvis den ryger lidt under i en periode, forklarer Inger Nielsen. Hun erkender, det vil gøre skoletilbuddet dårligere i kommunen, hvis politikerne beslutter at lukke flere af de mindre folkeskoler. - For så fjerner man forældrenes valg mellem store og små folkeskoler, siger Inger Nielsen. Afgøres inden sommerferien På den anden side er der hensynet til kommunens økonomi. Alene næste år skal børne- og familieområdet spare 5,6 millioner kroner. Samtidig ser man ind i en tid, hvor der skal bruges flere penge på ældre borgere, og hvor der er et stigende behov for, at børn kommer på specialskole. Det kan være med til at udfordre økonomien for folkeskolerne, hvis ikke man sparer ved for eksempel at lukke en eller flere skoler. Skæbnen for skolerne i Gedsted, Ullits, Vestrup, Vester Hornum og Ranum bliver afgjort 15. juni. Hvis skolerne skal lukke, sker det fra sommeren 2024.